گل عم اوْغلۇ باشێم اۆسته، اوْخۇ قۇرآن اؤلۆرهم
آغلایان گؤزلهریوه، فاطمه قۇربان اؤلۆرهم
دئمیرهم غصّهسی چوْخ قدّی کمان آیرێلێرام
بخت ائویمدهن یئمهدیم بهره جوان آیرێلێرام
بالالارێمدان عم اوْغلۇ نیگهران آیرێلێرام
بیلیسهن غم یئتیشیب بختیمین اۇلدۇزلارێنا
حورمت ائد فاطمهنین بۇ آناسێز قێزلارێنا
سنه زحمهتدی اگرچه ولی منّتدی منه
بیلیسهن چوْخدۇ علاقم بۇ حسین و حسنه
گؤزدهن آتما بۇلارێ فاطمه قۇرباندێ سنه
چکمیشهم دهریده زحمهتلرینی غم یئمیشهم
سسلئییبلهر نهنه هر وقتیده من جان دئمیشهم
دیللهره دۆشسه جماعت دییهجک بیربیرینه
هئچ کیمین غملری چاتماز اوْ حزینین غمینه
نه گلین گتدی نه گؤندهردی قێزین بخت ائوینه
گۆلشن-ی-عمرینه آفت یئتیشیب تئز سوْلدۇ
آرزیسی قالدێ یانان دیلده جاوان مرگ اوْلدۇ
بیرده آی مظلوم عم اوْغلۇ ائدیم آگاه سنی
اوْلسا ایمکانی اگر شاد ائله بۇ فاطمهنی
قوْیدۇن اؤز اللـریویلهن، ائله کی قبره منی
هامی ترک ائتسهده سن قبریمی ترک ائتمییهسن
قالاسان قبریمین اۆسته گئجهنی گئتمییهسن
الغرض ائتدی وصیتلرینی دخت-ی-نبی
آیرێ بیر حاله سالێبدێر شه-ی-والا نسبی
گۆن دوْلاندێ یئتیشیبدیر گئجهنین نصف-ی-شبی
فاطمه قێزلارێنێن گلدی اوْ موشگول گئجهسی
ثبت اوْلۇندۇ اوْ گئجه حیدره نیسگیل گئجهسی
ائی قلم یاز اوْ گئجه، اوّل هیجران گئجهسی
زینبین غملهرینین یعنی فراوان گئجهسی
نهنه یاسینده اوْلان سینهسی سۇزان گئجهسی
اوْ گئجه خوْش گۆنۆنه زینبین آخر گئجهسی
دای اوْ گۆندهن ائلهبیل غم یازێلێب هر گئجهسی
الهییر ختم-ی-رسل اشکین عذاره اوْ گئجه
فاطمه آیرێ دۆشۆر قلبیده یاره اوْ گئجه
قوْیۇر اؤز همسری گیزلینجه مزاره اوْ گئجه
اوْ گئجه ایدی، نهنهسیز قێزلارێنێن غم گئجهسی
باشلانێر فاطمهنین دهریده ماتم گئجهسی
بیلمیرهم من، شه-ی-محشر اوْ گئجه چکدی نهلر
غوسل ائدیب فاطمهنین جسمینی با دیده-ی-تر
اوْلدۇ تشییعینه آماده فقط یئددی نفر
حمل ائدیبلهر گئجهنین عالهمی وای دونیایه
گتیریب یئتدیله تا دفن اوْلۇنان مأوایه
اؤزۆ بر قبر قازێب فاطمهیه شیر-ی-خدا
بۇ یانان قلبلر اوْلسۇن اوْ یانان قلبه فدا
دۇتدۇ تصمیم اؤزۆ اۆز همسرینی قبره قوْیا
گؤردۆ بیر ایش اوْ زامان لرزهیه آفاقی سالێب
نعشین آغلار گؤزیله اللرینین اۆسته آلێب
ایستهدی یارێنێ قبره قوْیا سولطان-ی-جهان
گوئیا کی ایکی ال اوْلدۇ نمایان اوْ زامان
گلدی سس فاطمهنی وئر منه اوْلما نیگهران
آغلایێب گؤز یاشێنێ خون-ی-دیله قاتما علی
بۇ قدهر آغلایێب، عالملری آغلاتما علی
آی عم اوْغلۇ سنه تاپشێردێم امانت بالامێ
ترک قێلدێم من اوْ صاف-وْ-سلامت بالامێ
قایتارێبسان ندیر علّت کی بۇ حالت بالامێ؟
غم-وْ-آلام-ی-زمان سرو کیمی قدّین اگیب
سینهسی صدمه گؤرۆبدۆر، یۆزۆنه سیلی دگیب
تا ائشیتدی بۇ صدانی، اوْ شه-ی-دلخسته
اۆرهگی درده گلیب آغلادێ هئی آهیسته
بالالار ائوده پریشاندی، علی قبر اۆسته
اوْ قدهر سؤیلهدی غم سؤزلرینی اؤز-اؤزۆنه
غالیب اوْلدۇ یۇخۇ تا اینکه اوْ مولا گؤزینه
عالم خوابیده گؤردۆ اوْ شه-ی-کون-وْ-مکان
دامهنیندهن یاپێشێب فاطمه با آه-وْ-فغان
ائدیر ایظهار عم اوْغلۇ نیگهرانم نیگهران
ایستهسوْن فاطمهنین دؤنمهیه گؤز یاشێ سئله
دۇر آیاق اۆسته عم اوْغلۇ ائوه تئز رجعت ائله
...
فاطمه سؤزلرینی درک ائلهدی شاه-ی-زمن
دۇرۇب آیرێلدێ ائوه سارێ گلیر دیلده محن
ائوده یوْل گؤزلۆر حسین زینب و کلثوم و حسن
نئجه گلسین اوْ گئجه ام ابیهاسیز ائوه
نئجه گلسین ائوه، هانسێ ائوه زهراسیز ائوه
- شنبه
- 29
- آبان
- 1389
- ساعت
- 16:32
- نوشته شده توسط
- سعيد رضايي
azb_Arab pes_Arab azb_Arab pes_Arab ara_Arab azb_Arab azb_Arab pes_Arab azb_Arab uig_Arab azb_Arab pes_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab prs_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab pes_Arab azb_Arab azb_Arab pes_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab azb_Arab azb_Arab pes_Arab pes_Arab azb_Arab urd_Arab azb_Arab azb_Arab pes_Arab pes_Arab pes_Arab azb_Arab azb_Arab unk azb_Arab azb_Arab azb_Arab azb_Arab azb_Arab pes_Arab unk azb_Arab unk ace_Arab unk prs_Arab pbt_Arab